Y Maison du Soleil
Llyfr Newydd gan Mared Lewis -'Y Maison du Soleil'
Tŷ haf yn ardal Poitou-Charentes, Ffrainc, ydy'r Maison du Soleil. Bob haf ers saith mlynedd byddai criw o ffrindiau – Tim ac Esyllt, Ben a Cadi, Gareth a Non – yn cyrraedd y Maison yn un haid am bythefnos yn yr haul. Ond mae pethau'n wahanol y tro hwn.
Yn dilyn marwolaeth Esyllt, perchennog y tŷ, mae Tim ei gŵr yn penderfynu gwahodd y pedwar arall i dreulio haf arall yn y Maison. Ond nid pawb sy'n hapus o dderbyn gwahoddiad Tim. Gydag absenoldeb Esyllt fel cysgod dros y criw, mae gan bob un ei resymau dros deimlo'n anghyfforddus yn y tŷ ac yng nghwmni ei gilydd, er mai derbyn y gwahoddiad a mynd i Ffrainc y gwna pob un yn y pen draw.
Mae'r tensiwn yn y Maison yn amlwg, gyda phob aelod yn meddu ar gyfrinach, a'r awyrgylch o dwyll a drwgdeimlad yn dew drwy'r tŷ. Ond cynyddu wna'r tensiwn gyda'r newyddion y bydd llythyr gan Esyllt, a adawyd yn ei ewyllys, yn cyrraedd y Maison cyn diwedd y gwyliau, gan sicrhau fod Esyllt yn dal i reoli'r pethau, yn union fel pan oedd hi'n fyw.
Wrth i'r pum ffrind geisio dianc rhag presenoldeb Esyllt a'i gafael ar ei bywydau, a fydd modd iddynt ddod i delerau â'r gorffennol a symud ymlaen? Sut effaith gaiff y gwyliau ar y berthynas rhwng y pum ffrind? A beth fydd dyfodol y Maison du Soleil?